送張敬甫常薄出守荆門
作者：趙汝回
朝代：宋

paragraphs: 前年匹馬辭軍幕，今年千騎從天落。
座主門生合虎符，棠陰夾路春如昨。
身名貴驟俗所羨，使君夷然心澹泊。
父書盈篋本孫吳，師燈一點傳伊洛。
莽莽叢榛亂草中，孤松昂昂立冰壑。
自古十二取世官，換得青袍髮幾鶴。
曾因窮達悟乘除，以寵爲危不爲樂。
荆門形勢衿喉地，新城突兀壕未鑿。
天子憂邊復愛民，鑿壕還恐妨犂穫。
謂君夙抱文武資，須君小試綏懷畧。
予聞衛國如衛身，癰疽甚毒腸胃薄。
堂堂人物守邊州，國中羣盜令誰縛。